LUR spring self in om outopsies te doenSibongiseni Dhlomo, LUR vir gesondheid in KwaZulu-Natal. Foto: ANA Sibongiseni Dhlomo, LUR vir gesondheid in KwaZulu-Natal, moes Dinsdag self hand uit die mou steek en twee nadoodse ondersoeke uitvoer te midde van ŉ sloerstaking deur werknemers van die forensiese patologiedienste in Pietermaritzburg. Werknemers by die Fort Napier Medico-Legal‑lykshuis het dienste by dié instelling deur hul staking tot stilstand gedwing en sodoende verskeie families se begrafnisplanne ontwrig. Die lykshuiswerknemers betoog teen “onuithoudbare” werksomstandighede en het Vrydag met die sloerstaking begin. Hulle beskuldig die departement daarvan dat hulle besware al drie jaar lank geïgnoreer word, insluitend gebreekte lugversorgers, toilette wat buite werking is, oud en verslete uniforms en ŉ tekort aan skoonmaaktoerusting. Dhlomo, wat ŉ diploma in forensiese patologie het, het Dinsdag na die lykshuis gegaan waar hy twee outopsies uitgevoer het. Hy het bevestig daar is ŉ agterstand van meer as 26 liggame waarop outopsies nog uitgevoer moet word, aangesien die patologie-personeel sê hulle sal net ŉ maksimum van twee outopsies per dag uitvoer totdat die departement aan hul eise gehoor gee. Onder normale omstandighede word tussen tien en 12 outopsies per dag by dié lykshuis gedoen. Die lykshuis bied dienste aan die uMsunduzi‑, Richmond‑ en Mooirivier-gebied. Dhlomo het sedertdien die versekering gegee dat meer outopsies van vandag af gedoen sal word om die betrokke families in staat te stel om voort te gaan met hul geliefdes se begrafnisse. Hy het ook die departement se regseenheid opdrag gegee om ŉ hofinterdik te bekom om die werknemers te dwing om terug te keer na hul volle werkspoed of hulle sal deur afdanking in die gesig gestaar word in ooreenstemming met arbeidswetgewing rakende noodsaaklike dienste. Intussen sal die departement gebeurlikheidsmaatreëls implementeer om die voltooiing van outopsies te bespoedig. Die LUR het ook om verskoning gevra aan die families wat nou aan sekondêre trauma onderwerp word deur die sloerstaking. “Families is hier, desperaat en huil. Hulle was veronderstel om hul naasbestaandes oor die naweek te begrawe maar kon dit nie doen nie. Die mense van Suid-Afrika sal self oordeel watter tipe mense só optree,” het hy gesê. “Ek is hier om my gewig in te gooi om te help om seker te maak dat die families hul geliefdes ter ruste kan lê.” Dhlomo sê hy het ook die saak by die provinsiale leierskap van Cosatu aangemeld en die nasionale departement van gesondheid versoek om dringend in te gryp.